เน้นย้ำให้ปฏิบัติตามมาตรการป้องกันโควิด -19 อย่างเข้มข้นต่อไป โดยเฉพาะในช่วงเทศกาลสงกรานต์
แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์โควิด -19 หรือ ศบค. กล่าวว่า ขณะนี้รายงานตัวเลขผู้ติดโควิด -19 รายใหม่ลดลง โดยวันนี้(24 มี.ค.64) ตัวเลขผู้ติดโควิด -19 มีจำนวน 69 ราย ไม่มีผู้เสียชีวิตเพิ่ม ซึ่งแม้ภาพรวมตัวเลขผู้ติดเชื้อโควิด -19 จะลดลงแต่ยังวางใจไม่ได้ ทั้งนี้ ศบค. ยังเน้นย้ำให้ปฏิบัติตามมาตรการป้องกันโรคที่กระทรวงสาธารณสุขกำหนดอย่างเคร่งครัดต่อไป โดยเฉพาะในสถานศึกษาที่ขณะนี้เป็นช่วงสอบที่เด็กจะรวมตัวกันมาก โดยฝากถึงผู้ปกครองที่มารับส่งบุตรหลานต้องเพิ่มความเข้มงวดและระมัดระวังเพิ่มขึ้นด้วย นอกจากนี้ ศบค. ยังเป็นห่วงจังหวัดสมุทรสาคร ซึ่งวันนี้้ (24 มี.ค.64) เปิดเดินรถโดยสารเป็นวันแรกเนื่องจากจะมีการเดินทางข้ามจังหวัดของประชาชนจำนวนมาก จึงกำชับให้ขนส่ง ยังคงความเข้มงวดในการดำเนินมาตรการทำความสะอาด การตรวจวัดอุณหภูมิและการเว้นระยะห่าง พร้อมย้ำแม้จะฉีดวัคซีนครบแล้วแต่ประชาชนยังคงต้องปฏิบัติตามมาตรการป้องกันโรคอย่างเคร่งครัดต่อไป โดยเฉพาะในช่วงเทศกาลสงกรานต์ที่จะถึงนี้เนื่องจากจะมีการเดินทางข้ามพื้นที่ของประชาชนเป็นจำนวนมาก  ผู้ช่วยโฆษก ศบค. กล่าวถึงการกระจายวัคซีนรอบใหม่ จำนวน 800,000 โดส ว่า จะมีการกระจายไปยัง 22 จังหวัดทั่วประเทศ โดยที่ประชุม ศบค. พิจารณากระจายวัคซีน โดยเน้นการป้องกันควบคุมการแพร่ระบาดของโควิด -19 ในพื้นที่ 6 จังหวัด ได้แก่ สมุทรสาคร กรุงเทพมหานคร ตาก ปทุมธานี สมุทรปราการและนนทุบรี โดยเฉพาะในส่วนของจังหวัดสมุทรสาคร ไม่ได้พิจารณาเฉพาะพื้นที่เสี่ยงเท่านั้น แต่ยังพิจารณารวมถึงกิจกรรม กิจการและอาชีพที่มีความเสี่ยงสูงเช่น ผู้ที่มีอาชีพชนส่ง พนักงานขับรถ เนื่องจากต้องทำงานโดยเดินทางข้ามจังหวัด นอกจากนี้ ได้พิจารณากระจายวัคซีนเพื่อขับเคลื่อนเศรษฐกิจของประเทศ แบ่งเป็น 2 กลุ่มคือ กลุ่มแรกจังหวัดท่องเที่ยว 8 จังหวัด ได้แก่ ชลบุรี ระยอง เชียงใหม่ ขอนแก่น กระบี่ พังงา สุราษฎร์ธานี และภูเก็ต และกลุ่มที่ 2 จังหวัดชายแดน ที่มีการค้าขายข้ามแดน 8 จังหวัด ประกอบด้วย สงขลา สระแก้ว เชียงราย นราธิวาส มุกดาหาร ระนอง หนองคาย และจันทบุรี เพื่อขับเคลื่อนเศรษฐกิจการค้าส่วนที่ ศบค. ตัดสินใจต่ออายุการบังคับใช้ พระราชกำหนดการบริหารสถานการณ์ฉุกเฉินออกไปอีก 2 เดือนนั้น ผู้ช่วยโฆษก ศบค. ย้ำว่า ศบค.พิจารณาจากความต้องการของจังหวัดและพื้นที่ร้องขอเป็นสำคัญ เพื่อช่วยให้พื้นที่ทำงานได้รวดเร็วและบริหารงานได้อย่างมีประสิทธิภาพในการป้องกันควบคุมโรค โดยยืนยันว่า ศบค.ต้องการขับเคลื่อนเศรษฐกิจและการใช้ชีวิตของประชาชนเป็นไปตามปกติโดยเร็วที่สุด